
ΕΛΛΗΝΙΚΗ ΔΗΜΟΚΡΑΤΙΑ

ΠΕΡΙΦΕΡΕΙΑ ΗΠΕΙΡΟΥ

ΓΕΝΙΚΗ ΔΙΕΥΘΥΝΣΗ ΑΓΡΟΤΙΚΗΣ ΟΙΚΟΝΟΜΙΑΣ & ΚΤΗΝΙΑΤΡΙΚΗΣ 

ΔΙΕΥΘΥΝΣΗ ΑΓΡΟΤΙΚΗΣ ΑΝΑΠΤΥΞΗΣ
ΠΕΡΙΦΕΡΕΙΑΚΗΣ ΕΝΟΤΗΤΑΣ ΘΕΣΠΡΩΤΙΑΣ

ΤΜΗΜΑ ΑΛΙΕΙΑΣ

ΔΕΛΤΙΟ ΤΥΠΟΥ
Την Δευτέρα 27 Ιουλίου 2026 αλιεύθηκε από επαγγελματία αλιέα στην παράκτια περιοχή των Συβότων Θεσπρωτίας, ενήλικο άτομο Λαγοκέφαλου (Lagocephalus sceleretus Gmelin, 1789), το οποίο και παραδόθηκε στην Υπηρεσία μας. Αποτελεί την τρίτη κατά σειρά επίσημη καταγραφή της παρουσίας του είδους στη Θεσπρωτία. Οι δύο προηγούμενες αλιεύσεις  έγιναν το 2012 στην Ηγουμενίτσα και το 2017 στα Σύβοτα.

Ο Λαγοκέφαλος αποτελεί ένα από τα κυριότερα εισβολικά-χωροκατακτητικά  είδη που έχουν περάσει στην Μεσόγειο μέσω της διώρυγας του Σουέζ και η εξάπλωσή του σε παράκτιες περιοχές κατά μήκος του Ιονίου αλλά και της Αδριατικής βρίσκεται σε εξέλιξη. 

Συνιστά σοβαρή απειλή για την αλιεία (καταστροφή αλιευτικών εργαλείων), τη βιοποικιλότητα (π.χ. θήρευση κεφαλόποδων), καθώς και για την ανθρώπινη υγεία. Συγκεκριμένα, φέρει μια πολύ επικίνδυνη νευροτοξίνη, την τετροδοτοξίνη και η κατανάλωση του μπορεί να οδηγήσει στον θάνατο, καθώς δεν υπάρχει αντίδοτο.
Κατά συνέπεια, παρακαλούνται άπαντες πρωτίστως να δίδουν ιδιαίτερη προσοχή στην αναγνώριση του είδους, ώστε να αποφευχθεί η κατανάλωση του. Σε περίπτωση αλίευσης νέων Λαγοκέφαλων παρακαλούμε για την ενημέρωση της Υπηρεσίας μας (τηλ: 26653-60194) καθώς και του Λιμεναρχείου Ηγουμενίτσας ή των κατά τόπους Λιμενικών Σταθμών Συβότων και Σαγιάδας.

